Budapest 28. sz. Országos Egyéni Választókerületi
Választási Bizottság

Tárgy: Sz.H. (lakcím)…. szám alatti lakos kampánycsend megsértése miatti választási kifogása 

A Budapest 28. sz. Országgyűlési Egyéni Választókerületi Választási Bizottság a 
36/2010. (IV.11.) OEVB számú
határozatával Sz.H. (lakcím). szám alatti lakos választási kifogása ügyében  8 igen, 0 nem szavazattal az alábbi határozatot hozta: 

A Választási Bizottság a kifogásnak helyt ad, megállapítja a jogszabálysértés tényét. 

E határozat ellen annak meghozatalától számított 3, azaz három napon belül 2010. április 14-én (szerda) 16 óráig a Fővárosi Választási Bizottsághoz (1052 Budapest, V.ker. Városház u. 9-11., tel: 327-1644, fax: 327-1855) címzett, de a 28. sz. OEVB-nél (1195 Budapest, XIX. ker. Városház tér 18-20. fax: 282-9964) fellebbezést lehet benyújtani 

A fellebbezést jogszabálysértésre hivatkozással, illetve a választási bizottság mérlegelési jogkörben hozott határozata ellen lehet benyújtani. A fellebbezésnek tartalmaznia kell a fellebbezés benyújtójának nevét, lakcímét (székhelyét) és ha a lakcímétől (székhelyétől) eltér postai értesítési címét. 
A fellebbezés benyújtójának választása szerint telefax számát, vagy elektronikus levélcímét, illetve kézbesítési megbízottjának nevét és telefaxszámát, vagy elektronikus levélcímét. A fellebbezésben új tények és bizonyítékok is felhozhatók. 

A fellebbezés a választási bizottság határozatának meghozataláig visszavonható.

Indokolás:

A 28. sz. OEVB-hez 2010. április 11-én Sz.H. (lakcím) szám alatti lakos (e-mail:) a Választási eljárásról szóló 1997. évi C. tv. (a továbbiakban: Ve) 77.§ (1) bekezdése alapján, a törvényes határidőn belül kifogást terjesztett elő a Ve. 41.§ szerinti kampánycsend megsértése miatt az alábbi indokolással: 
„2010. április 10-én 15.30-kor nevezett a postaládájából, amely (28. sz. Egyéni választó körzet 23. szavazóköre) választó szórólapot talált, melyet leveléhez mellékelt. A kifogás benyújtója szerint megsértették a választási kampánycsend „moratóriumát” un. a lap péntek éjfél után került a postaládákba. Többnapos távolléte miatt pénteken éjjel 2 óra után érkezett haza akkor csak levélpostai küldeményeket talált. Szombat délután, hazaérkezése után emelte ki a szórólapot, néhány még ma április 11-én néhány szomszédja levélszekrényéből kikandikál. 
A kifogás megvizsgálását követően az OEVB megállapította, hogy azt a választási eljárásról szóló 1997. évi C. tv. 77.§ (2) bek szerinti tartalommal nyújtotta be kifogást tevő, azon megjelölte mindazon tartalmi elemeket, amelyek megalapozzák a kifogás érdemben történő elbírálását. Az általa leírtakból és a kifogásához csatolt szórólapból megállapítható, hogy a Ve. 41.§-a szerinti kampánycsend megsértése tényállás megvalósult, mert a szórólapot kampánycsend ideje alatt helyezték be a postaládájába. A Ve. 40. § (2) bekezdése szerint a szavazást megelőző nap 0 órától a szavazás befejezéséig választási kampányt folytatni tilos (kampánycsend). 

A törvény 41.§-a szerint a kampánycsend megsértésének minősül a választópolgárok választási akaratának befolyásolása, így különösen: a választópolgárok számára a jelölt vagy jelölő szervezet által ingyenesen nyújtott szolgáltatás, így többek között pártjelvények, zászlók, párt szimbólumok, a jelölt fényképét vagy nevét tartalmazó tárgyak osztogatása, választási plakát (a továbbiakban: plakát) elhelyezése, a választói akarat befolyásolására alkalmas információk szolgáltatása elektronikus vagy más úton. 

Tekintettel arra, hogy megállapítható a jogszabálysértés ténye, illetve bizonyítéka és a kifogás valamennyi törvényes feltételt tartalmaz, ezért a 28. sz. OEVB a kifogásnak helyt ad, megállapítja a jogszabálysértés tényét. 

A határozat a Ve. 29.§ (1) bekezdésén, 29/B.§ (1)-(2) bekezdésén, 78.§ (1) bek. a./ pontján alapul. A jogorvoslatról történő tájékoztatás a Ve. 80.§ (1)-(5) bekezdésén alapul. A 28. OEVB hatáskörét a Ve. 90/A.§ (2) bek. c. pontja határozza meg.

A választási eljárási határidőket a Ve. 4.§ (3)-(4) bekezdése határozza meg. 

Budapest, 2010. április 11.

	Dr. Bizek Dezső
a Bp. 28. sz. OEVB elnöke